บัณฑิต ลงชิงเก้าอี้ผู้ว่าแบงก์ชาติ
"บัณฑิต "ยื่นสมัครตำแหน่ง"ผู้ว่าแบงก์ชาติ" มั่นใจคนในสานงานต่อเนื่อง
11 มิ.ย. 2553

"บัณฑิต "ยื่นสมัครตำแหน่ง"ผู้ว่าแบงก์ชาติ" มั่นใจคนในสานงานต่อเนื่อง
นายบัณฑิต นิจถาวร รองผู้ว่าการ ด้านเสถียรภาพการเงินธนาคารแห่งประเทศไทย(ธปท.) เปิดเผยว่า ได้ยื่นสมัครตำแหน่งผู้ว่าการธปท. แล้วเมื่อปลายสัปดาห์ที่ผ่านมาด้วยเหตุผลคือ อยากทำงานให้ธปท.และประเทศชาติและคิดว่าในฐานะคนในธปท.จะสามารถสานงานต่างๆต่อได้ทั้งงานทั่วไปและงานนโยบายให้ดำเนินการต่อเนื่องซึ่งจะสามารถผลักดันได้มาก ภายใต้ตำแหน่งหน้าที่และความรับผิดชอบที่สูงขึ้นและสามารถระดมทรัพยากรของธปท.มาช่วยงานได้เต็มที่
นอกจากนี้ ในการสมัครก็ถือว่า เป็นคนในธปท.ทำให้พนักงานธปท.เห็นว่าคนข้างในที่มีความรู้ความสามารถมีความเป็นกลางเป็นที่ยอมรับสามารถก้าวสู่ตำแหน่งสูงสุดขององค์กรได้ทำให้พนักงานมีขวัญกำลังใจที่ดีในการทำงาน
"คิดว่ามีความพร้อมที่จะทำงานและประสานงานกับทุกหน่วยงานอย่างน้อยก็ผ่านวิกฤตมาแล้ว 2 ครั้ง" นาย บัณฑิตกล่าว
สำหรับการเปิดรับสมัครตำแหน่งผู้ว่าการธปท. นอกจาก ดร.บัณฑิต นิจถาวร รองผู้ว่าการ ธปท.ที่ยื่นใบสมัครแล้ว ยังมี ดร. ประสาร ไตรรัตน์วรกุล กรรมการผู้จัดการ ธนาคารกสิกรไทย จำกัด (มหาชน) และนายธีระชัย ภูวนารถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ก่อนหน้านี้ คณะกรรมการคัดเลือกผู้ว่าการ ธปท.ได้ออกประกาศเกี่ยวกับการรับสมัครบุคคลที่สนใจเข้ารับการพิจารณาคัดเลือกในการเสนอชื่อขึ้นเป็นผู้ว่าการ ธปท.คนต่อไป โดยคณะกรรมการคัดเลือกจะเปิดรับสมัครผู้สนใจตั้งแต่วันที่24 พฤษภาคมถึง 12 มิถุนายน 2553
สำหรับคุณสมบัติของผู้สมัครผู้ว่าการธปท. จะต้องไม่เป็นพนักงานหรือลูกจ้าง ธปท. หรือเคยเป็นผู้ดำรงตำแหน่งทางการเมือง หรือผู้ดำรงตำแหน่งในพรรคการเมือง เว้นแต่จะพ้นตำแหน่งไม่น้อยกว่าหนึ่งปีในวันที่คณะรัฐมนตรี (ครม.) มีมติเสนอชื่อ เพื่อโปรดเกล้าฯ และจะต้องไม่เป็นกรรมการหรือดำรงตำแหน่งใดในสถาบันการเงินหรือนิติบุคคลที่มีกฎหมายเฉพาะจัดตั้งขึ้นหรือเป็นกรรมการหรือผู้บริหาร ในนิติบุคคลที่มีประโยชน์ได้เสียเกี่ยวข้องกับกิจการของ ธปท.